<classify> Katibu Mkuu wa Kamati ya Olimpiki Tanzania TOC, Filbert Bayi alithibitisha kuwasili kwa kifimbo hicho leo, ambapo kesho kitakimbizwa katika mitaa na maeneo mbalimbali ya jiji la Dar es Salaam kabla ya kutua Ikulu.Kukimbizwa kwa kifimbo hicho ni ishara ya kuanza kwa maandalizi ya michezo ijayo ya Jumuiya ya Madola itakayofanyika Gold Coast, Australia kuanzia Aprili 4 hadi 15 mwakani.Bayi alisena kuwa kifimbo hicho kinapokewa leo nchini kikitokea Nairobi, Kenya ambako nako kilikimbizwa baada ya kutokea nchini Nigeria.Alisema kuwa mbio za kifimbo hicho kesho zitaanzia Uwanja wa Taifa jijini Dar es Salaam baada ya kutembelea Azam TV, Daraja la Nyerere na kwenda uwanjani hapo, ambako kutakuwa na shamra shamra za aina yake zikiwemo burudani.Alisema kuwa kifimbo hicho kikitokea Uwanja wa Taifa kitakwenda Tazara, ambako kitashika barabara ya Nyerere hadi Superdoll, Kamata, Uhuru na Msimbazi, Mnazi Mmoja, Mnara wa Saa, Samora, Makumbusho ya Taifa na kuishia Ikulu.Hii ni mara ya nne kwa kifimbo hicho kukimbizwa nchini, ambapo mara ya mwisho kilitua nchini mwaka 2014 na kukimbizwa katika barabara mbalimbali za jijini Dar es Salaam kabla ya kutua Ikulu, ambako kilipokewa na Rais wa Awamu ya Nne, Jakaya Mrisho Kikwete na baadae kuzungumza na wana michezo. Kifimbo hicho kilikuwa maalum kwa ajili ya Michezo ya Jumuiya ya Madola iliyofanyika Glasgow, Scoland.  <topic>: MICHEZO 